ועדת הכספים, כנסת 23, פרוטוקול מספר 89, 2020-07-13 13:00

משה גפני: הצעה לסדר היום בנושא: החשש לקריסתם של עסקים בתחומים בהם לא שבו לפעילות בהתאם להוראות והצורך במענק נוסף לעצמאים, של חברי הכנסת עידן רול, יעקב אשר, אוסאמה סעדי.

אוסאמה סעדי: אדוני היושב-ראש, חבריי חברי הכנסת, אני וחבריי ביקשנו לקיים דיון דחוף בעניין החשש לקריסתם של עסקים בתחומים בהם לא שבו פעילות ועל הצורך בהחלטת ממשלה דחופה למענק נוסף לעצמאיים האלה.

אוסאמה סעדי: הגשנו את ההצעה הדחופה ב-25 במאי.

אוסאמה סעדי: קיוויתי שעם הצגת התכנית החדשה יתייתר הדיון כאן כי התכנית החדשה תפתור את כל הבעיות, אבל מתברר שלא כך הוא.

אוסאמה סעדי: שמענו את עיקרי התכנית על ידי ראש הממשלה ושר האוצר.

אוסאמה סעדי: שמענו הבטחה מפורשת של ראש הממשלה ושל שר האוצר, שביום רביעי ייכנסו לחשבונות הבנק 7,500 שקל מקדמה.

אוסאמה סעדי: אתמול מתברר שזה לא בהכרח 7,500, שזה תלוי במה שקיבלו בפעימה השנייה.

אוסאמה סעדי: אולי זה 4,000, אולי זה 3,000.

אוסאמה סעדי: אני כבר לא יודע מה יקבלו ביום רביעי, ואם בכלל זה יהיה ביום רביעי.

אוסאמה סעדי: בוועדת הכלכלה היה דיון על ענף התיירות, על המלונות, על המסעדות, על חברות אוטובוסים, על מורי הדרך.

אוסאמה סעדי: מה זה 3,000,4,000 שקל לעסק?

אוסאמה סעדי: זה בקושי מכסה חלק מהשכירות של העסק.

אוסאמה סעדי: זה ישראבלוף.

אוסאמה סעדי: זו לא תכנית כלכלית שתעזור לעסקים.

אוסאמה סעדי: שמענו שיינתנו דמי אבטלה משופרים לשנה.

אוסאמה סעדי: אמרו: אנחנו נותנים פתרון לשנה.

אוסאמה סעדי: מה עם הצעירים והסטודנטים?

אוסאמה סעדי: האם אנשים בגילאי 18 עד 20 יוחרגו ולא יקבלו דמי אבטלה?

אוסאמה סעדי: אומרים שעסקים חדשים נכנסו, אבל האם מובטלים בני 18 עד 20 ייכנסו לתכנית החדשה?

אוסאמה סעדי: פגשתי את יוסי פתאל.

אוסאמה סעדי: אומרים לי ש-10 חברות שהמחזור שלהן מעל 100 מיליון שקל הוחרגו.

אוסאמה סעדי: מה הם אומרים?

אוסאמה סעדי: הם אומרים: העסק שלנו הוא כמו מסלקה לתיירות, לבתי מלון, אנחנו אלה שעושים את ההזמנות לחו"ל ומחלקים את הכסף.

אוסאמה סעדי: למה לאלה שיש מעל מחזור של 100 מיליון שקל לא לתת אותו דבר כמו לאלה שהם פחות מ-100 מיליון שקל?

אוסאמה סעדי: הם לא מבקשים תוספת, הם מבקשים את אותם תנאים כמו של העסקים שהם פחות מ-100 מיליון שקל.

אוסאמה סעדי: הענף הזה נמצא בחשש לקריסה טוטאלית.

אוסאמה סעדי: לא שמענו מה עושים כדי להציל את הענף הזה.

יעקב אשר: בתקופה שביקשתי את הדיון הדחוף הזה, חגגו בממשלה את טקס סיום הקורונה.

יעקב אשר: חלק מהעסקים חזרו לעבוד, אבל אף אחד לא בדק ולא ראה שיש מספר רב של עסקים שלא שוחררו עדיין.

יעקב אשר: גם בתקופה שחשבו שאנחנו הולכים לצאת מהכל היו הרבה מקצועות, אדוני היושב-ראש, שלא יכלו לחזור לעבודה.

יעקב אשר: נפתחו הרבה מאוד דברים, אבל היו חלקים מאוד גדולים שלא - אולמות שמחה, צלמים, מגבירים וכו'.

יעקב אשר: הבקשה שלנו הייתה שתהיה פעימה שלישית דיפרנציאלית שתלך רק לפי אותם מקצועות שאותה ממשלה שמחלקת את המענקים לא נותנת להם לחזור לעבודה.

יעקב אשר: בינתיים הצונאמי חזר, כשאיתו המענקים וההבטחות.

משה גפני: זאת הייתה טעות לפתוח במהירות כזאת

יעקב אשר: השאלה הגדולה הייתה לגבי בתי הספר שנפתחו, אבל זו כבר היסטוריה שיש בה הרבה דמעות.

יעקב אשר: האוצר מסתכל על הכל כמענקים לעצמאיים וכו', אבל יש מקצועות ויש מקצועות.

יעקב אשר: אי אפשר הכל לבדוק רק לפי הירידה בהכנסות.

יעקב אשר: אלה שאוסרים עליהם לחזור לעבודה חייבים להמשיך בכל פעימה שתהיה, בין אם רביעית, חמישית או שישית, עד היום שהם יחזרו לעבודה.

יעקב אשר: אני חושב שצריך שתהיה איזו שהיא ועדה הומניטרית או ועדה מקצועית שתבדוק את כל אלה שנופלים בין הכיסאות.

יעקב אשר: אני לא בטוח מה יש יותר – אלה שמקבלים את מה שמגיע להם, או אלה שנופלים בין הכיסאות.

יעקב אשר: מאוד התרשמתי ממסיבת העיתונאים של ראש המשלה ושר האוצר, אבל במסיבת העיתונאים הזאת שמעתי 10 פעמים את המילה "עד".

עידו סופר: התכנית נועדה לתת ודאות ויציבות לעסקים שנפגעו מההגבלות על פעילותם.

עידו סופר: אם הם ימשיכו להיפגע בעתיד כתוצאה מפתיחה וסגירה - לתת להם איזה שהוא סכום מסוים עבור ההוצאות הקבועות של העסק, כשלצד זה לתת גם מענק סוציאלי שיוכל לקיים אותם.

עידו סופר: שני הדברים האלה באים במקביל.

עידו סופר: לעניין רף ה-100 מיליון שקלים, התכנית הראשונה התמקדה ב-20 מיליון שקלים.

עידו סופר: גם הסכום הזה הוא לא שרירותי.

עידו סופר: כך מוגדר עסק קטן במדינת ישראל.

עודד פורר: תלוי אצל מי.

עידו סופר: יש סוכנות לעסקים קטנים ובינוניים, ויש הגדרה בחוק חובת המכרזים של מה הוא עסק זעיר, קטן ובינוני.

עידו סופר: עסק קטן מוגדר עד 20 מיליון שקלים, ועסק בינוני מוגדר בין 20 ל-100 מיליון שקלים, שזה הרף שנקבע ומעוגן גם בחקיקה.

עידו סופר: זה נכון שיש עסקים מעל 100 מיליון שקלים שנפגעים.

עידו סופר: אנחנו מבינים את כאבם, אנחנו לא אדישים לכך.

עידו סופר: יש גם כלים נוספים, בין אם זה הארכת החל"ת, בין אם זה קרנות להלוואות בערבות מדינה שהוגדלו בצורה משמעותית ונועדו לסייע גם לעסקים גדולים יותר.

משה גפני: לעסקים בסיכון.

עידו סופר: נכון, בין היתר לעסקים בסיכון.

משה גפני: כתוב בדוח של החשב הכללי שהיה אחוז אחד של ביצוע בקרן להלוואות בסיכון.

עודד פורר: עד שהשיקו את הקרן לעסקים בסיכון העסקים המסוכנים כבר נפלו.

משה גפני: עמית, למה זה אחוז אחד?

עמית מרזאי: לתכנית הזאת, כמו לקרן שהושקה באפריל, לקח זמן להתרומם.

עמית מרזאי: ראינו את זה גם כשחבר הכנסת פורר היה יו"ר הוועדה הזמנית.

עמית מרזאי: אנחנו צריכים להמתין בסבלנות, כי המסלול הזה גוזר תהליכי עבודה פנימיים גם במערכת הבנקאית.

שלמה קרעי: הבנקים לא מכירים בעסקים בסיכון.

משה גפני: למה שלמה קרעי ואחרים מדברים על זה?

משה גפני: בגלל שפונים אלינו, אומרים לנו שהבנק אומר:

משה גפני: אני לא יכול לתת הלוואה כי מדובר בסיכון.

אוסאמה סעדי: יש ענפים שלמים שמוגדרים בבנקים כענפים בסיכון.

משה גפני: האם יש אפשרות שתלכו לבדוק כדי לשנות את המצב הזה?

עודד פורר: הטעות היא שהולכים לחשב הכללי עם המרכיב הזה של ההלוואות.

עודד פורר: הוא עושה את מה הוא יודע לעשות, שזה לשלוח את האנשים לבנקים.

עודד פורר: הבנקים יודעים לדחות את הבקשות.

עודד פורר: הפתרון הנכון הוא המענקים.

עודד פורר: אם העסק יקבל מענק והבנק ישמע על כך, הוא ייתן לו הלוואה.

ניר ברקת: תן את המענקים במקום כל הערבות המוזרה הזאת שלא לוקחים אותה.

יעקב אשר: ברור שמענקים זה עדיף, אבל גם הלוואות זה בסדר אם הן מגיעות למקומן.

יעקב אשר: האוצר קבע בזמנו שהבנקים לא יחליטו על זה לבד.

יעקב אשר: היה אמור להיות איזה שהוא גוף חיצוני שמפקח על התשובות האלה.

יעקב אשר: אם הייתי בנק, לרובם הייתי אומר "לא".

יעקב אשר: אתם אלה שביטלתם את הגוף החיצוני הזה.

אנטאנס שחאדה: יש בעיה חמורה בענף אולמות החתונות ובענף התיירות.

אנטאנס שחאדה: אלה ענפים שלא התאוששו.

אנטאנס שחאדה: אתם צריכים לתת מענה לענפים שלא מצליחים להתאושש.

אנטאנס שחאדה: אין עדיין נוסחאות מתאימות לפיצוי.

אנטאנס שחאדה: הלוואות לא יעזרו, רק מענקים מותאמים לצרכים שלהם.

ניר שפר: ישבנו אתמול עם האוצר.

ניר שפר: הם יודעים שמקדם הפיצוי לעסקים שנפגעו הכי קשה, שזה בין 80% ל-100% במחזור, עומד על כ-15% מהמחזור.

ניר שפר: אנחנו חייבים להעלות אותו ל-20%, כדי שנוכל להתמודד עם ההוצאות הקבועות הבלתי נמנעות שקיימות.

ניר שפר: הענף הזה יפשוט רגל.

ניר שפר: אם לא ישנו את המקדם הזה, האולמות לא יוכלו לעמוד בסיטואציה בה ממשיכות להיות הוצאות.

ניר שפר: המדינה סגרה אותנו, היא לא נותנת לנו לעבוד.

ניר שפר: אנחנו חייבים לשנות את המקדם הזה.

יוסי פתאל: כאשר עושים מתווה וקובעים את הקו השרירותי של 100 מיליון, שגם אף אחד באוצר לא יודע להסביר אותו, מביאים אותנו לידי כיליון.

יוסי פתאל: עשו כאן מתווה שמותיר בחוץ את 10 החברות הכי גדולות בתיירות הנכנסת שאחראיות על שליש מהשוק.

יוסי פתאל: מדובר בענף הייצוא השישי של מדינת ישראל.

יוסי פתאל: יותר מענף הייצוא הביטחוני, יותר מהסטארט אפים.

יוסי פתאל: עכו, נצרת, ירושלים, טבריה, חיות מהקבוצות שאנחנו מביאים.

יוסי פתאל: המחזורים שלנו הם מחזורים מאוד גדולים.

יוסי פתאל: אנחנו מביאים את הכסף מחוץ לארץ ומחלקים אותו למסעדות, לנהגים, למדריכים, למלונות.

יוסי פתאל: אנחנו מסלקה מאוד גדולה.

יוסי פתאל: כשאני דיברתי אתמול עם אגף התקציבים, הוא אמר לי: "תשמע, ככה זה, יש עיוותים בשוליים".

יוסי פתאל: זה לא שוליים, זה עיקר השוק שנשאר בחוץ.

יוסי פתאל: אין עוד תחום כמונו שנמצא ב100% פגיעה.

יוסי פתאל: זה הענף שאחרי האחרונים יחזור.

יוסי פתאל: כדי שתגיע לכאן קבוצת תיירות אנחנו צריכים לעבוד ארבעה-חמישה חודשים מראש.

משה גפני: מה הבקשה שלכם?

יוסי פתאל: לדאוג שבתחום של התיירות, כשאתה רואה שרוב השוק נמצא בחוץ - לעשות התאמות, לא להגיד: היינו צריכים לחתוך עד 100.

יוסי פתאל: על המספר 100 לא הוגש לכם שום נייר כלכלי רציני שמראה איזה שהוא היגיון.

יוסי פתאל: אין שום היגיון.

יוסי פתאל: לפחות תגידו שחברות מעל 100 יקבלו את מה שמקבלות חברות עד 100 לעניין התיירות הנכנסת.

יוסי פתאל: אל תוציאו אותנו להורג.

יוסי פתאל: בעניין שלנו מדובר על וידוא הריגה, לא על תמיכה.

רועי שירמייסטר: לעסקים שנפגעו ועומדים על סף קריסה אין זמן, כי מצד אחד המענקים ביחס למחזורים הם מענקים מאוד קטנים, ומצד שני די ברור שהתסבוכת הבירוקרטית של הלוואות בערבות מדינה תיקח עוד הרבה מאוד זמן.

רועי שירמייסטר: אני מבקש שבזמן הביניים הזה תהיה לפחות דחייה בתשלומי המע"מ, דחייה בתשלומי הארנונה.

רועי שירמייסטר: כל מי שהגיש בקשה להלוואה בערבות המדינה, לפחות שיהיה לו את הזמן הזה שהוא לא צריך לשלם.

רועי שירמייסטר: תנו לנו מבחינה תזרימית את הזמן להשלים את התהליך.

רועי שירמייסטר: אני לא רואה את זה קורה.

רועי שירמייסטר: אני הגשתי בקשה ב-15 במרץ.

רועי שירמייסטר: הבנק אומר: אנחנו אישרנו, רק המדינה לא העבירה את הכסף.

רועי שירמייסטר: לפי האחוזים שראינו, כנראה שאני לא בודד.

קרן ברק: אנחנו נמצאים היום ב-13 לחודש.

קרן ברק: ב-15 לחודש, שזה עוד יומיים, כולם צריכים לשלם מע"מ.

קרן ברק: אנחנו נותנים מענקים, מנסים להשאיר את האנשים עם הראש טיפה מעל המים, אבל ביד השנייה מבקשים מהם לשלם את המע"מ.

קרן ברק: אולי שווה שנצא עם איזו היא קריאה לדחות את תשלומי המע"מ.

קרן ברק: תחשבו שאנשים שלא מכניסים כלום צריכים לשבת עם רואה החשבון שלהם.

קרן ברק: לא רק שהם לא מצליחים לקנות את הלחם וללכת למכולת, הם עוד יושבים עם רואה החשבון שלהם כדי להוציא צ'קים על כספים שאין להם.

טלי לאופר: הכותרת של הישיבה הזאת היא החשש לקריסתם של עסקים בתחומים בהם לא שבו לפעילות.

טלי לאופר: אין תחום שעונה על ההגדרה הזאת יותר טוב מתחום התיירות.

טלי לאופר: יש את הקביעה השרירותית של עסקים עד 100 מיליון שקלים, כאשר עסקים עד 100 מיליון שקלים בתחום התיירות הם לא עסקים קטנים, הם עסקים עם מחזורים גדולים.

טלי לאופר: 80% מענף חברות התיירות, 80% מהפלח לא מקבל מענה.

טלי לאופר: זה ענף שלם שבמשך חמישה חודשים קיבל אפס שקל, ולפי התכנית החדשה גם ימשיך לקבל אפס שקל.

טלי לאופר: ענף שלם יקרוס.

טלי לאופר: מדובר בענף שמביא למדינה 40 מיליארד שקל בשנה.

טלי לאופר: מדובר בענף של-40,000 עובדים לא יהיה לאן לחזור בעוד שנה אם לא יצילו אותו עכשיו.

טלי לאופר: אני בעד שכל החברות יקבלו, אבל לא ייתכן שחברה שהמחזור שלה הוא 99 מיליון שקל בשנה תקבל כל רבעון 250,000 שקל, ואילו חברה שהמחזור שלה הוא 101 מיליון שקל בשנה תקבל אפס.

טלי לאופר: זו תהיה קריסה של ענף שלם.

טלי לאופר: היינו באגף תקציבים והבנו שכרגע אין פתרון.

טלי לאופר: חייב להיות פתרון לדבר הזה, אחרת ענף שלם יקרוס.

משה גפני: עידו, יש הצעה של קרן ברק לבקש מכם לדחות את המע"מ.

ניר ברקת: אי אפשר.

משה גפני: למה אי אפשר?

ניר ברקת: כל הרעיון הוא לבדוק את הדוחות כדי לדעת למי צריך לעזור ולמי לא.

ניר ברקת: אם הם לא ידווחו, איך נדע איך לעזור להם?

קרן ברק: יש עוד כמה מיסים שאפשר להשוות, לאו דווקא מע"מ.

קרן ברק: יכולים לדווח ולא לשלם.

קרן ברק: יש כזאת פרוצדורה.

קרן ברק: בואו נלך עם זה.

עודד פורר: הבעיה שהם מנסים לפתור את האירוע הזה של הקורונה בפרדיגמות שהם מכירים מכל מיני אירועים קטנים אחרים, ולא היא.

עודד פורר: זה לא אירוע רגיל שאתם צריכים ללכת לשטנצים ולנוסחאות שאתם מכירים - 20 מיליון, 100 מיליון.

עודד פורר: הרי השאלה היא לא אם הוא 100 מיליון, 90 מיליון או 150 מיליון.

עודד פורר: יש כמה ענפים שפשוט נסגרו.

עודד פורר: הם לא ירדו קצת בהכנסות שלהם, הם ירדו מ-100 לאפס.

קרן ברק: הם גם לא ייפתחו בשנה הקרובה.

עודד פורר: הם היו צריכים לקחת ענפים שהם יודעים שהם סגרו אותם לחלוטין, בין אם זה תיירות, בין אם זה אירועים, ולהגיד: לענפים האלה אני נותן פיצוי הולם, רלוונטי לעסק.

עודד פורר: לא צריך להגביל את זה במחזור של 100 מיליון או במחזור של 80 מיליון.

עודד פורר: אגב, תנו לו את הפיצוי והוא ישלם לכם את המע"מ.

משה גפני: אנחנו פטרנו מע"מ.

עודד פורר: זאת הבעיה, שכל פעם אתה מטפל במשהו קטן.

עודד פורר: אם עכשיו ירצו לפטור אותם מארנונה, אז קודם יהיה לך דיון כדי לתת להם את הפטור מארנונה, אחר כך דיון כדי לפצות את הרשויות המקומיות כי פטרת את העסקים מארנונה.

עודד פורר: אם היית אומר לעסק: תקשיב, אתה מקבל את המענק אבל ממשיך לשלם ארנונה, לא היית צריך לעשות את כל הסיבוב כדי להביא כסף חזרה לרשויות.

עידו סופר: אני רוצה להסביר מה הבעיה בהגדרת ענף.

עידו סופר: ניקח את ענף אולמות האירועים כדוגמה.

עידו סופר: אמנם יש לך x אולמות אירועים, אבל בפועל יש גם ספקי משנה, יש שרשרת אספקה, יש הרבה מאוד גורמים אחרים שתלויים בזה.

עידו סופר: צריך להסתכל על סך הירידה בפעילות.

עודד פורר: תקבע ענף שירד מ-100 לאפס.

טלי לאופר: אפשר לקבוע ענף שירד יותר מ-90%.

משה גפני: אי אפשר לעזור?

עודד פורר: אי אפשר גם לקבוע מגבלה של 100 מיליון.

עודד פורר: אם אי אפשר לקבוע ענף, אי אפשר לקבוע מגבלה של 100 מיליון.

עידו סופר: לגבי מה שניר שפר אמר על העניין שמעל ל80% פגיעה מגיע ל-15% מהמחזור, מדובר פה, למיטב הבנתנו, וזה מבדיקה של ענפים רבים, על שיעור ההוצאות הקבועות של מרבית הענפים.

עידו סופר: תוסיפו לזה את הארנונה שניר לא הכליל.

ניר שפר: הכללתי את הארנונה.

עידו סופר: כשהארנונה מאוד משמעותית לעסקים מהסוג הזה, מדובר על שיעור גדול יותר.

עידו סופר: הסברתי את הרציונל של ה-100 מיליון שקל.

עידו סופר: אני לא יכול להכריח את מר פתאל ואת טלי להקשיב.

עידו סופר: הסברתי את העיגון החקיקתי.

עידו סופר: יש הרבה מאוד מחקרים לגבי ההבדל בין עסקים קטנים-בינוניים לבין עסקים אחרים, בין בנגישות, בין בעלות של הבירוקרטיה, בין בדברים אחרים שמקשים עליהם.

עידו סופר: יש 30 חברות בתחום שהם מעל ל-100 מיליון שקלים.

עידו סופר: הכלל הזה הוא כלל רוחבי.

עידו סופר: אני מבין את המצוקה שלהם, אבל יש רציונל ל-100 מיליון שקלים האלה.

עידו סופר: אפשר לקבל, אפשר לא, אבל אי אפשר להגיד שלא הסברנו למה.

עידו סופר: סוגיית הארנונה.

עידו סופר: לצד התכנית הכלכלית והמענקים, לעסקים שנפגעים מעל 60% יהיה מנגנון של החזר הוצאות ארנונה.

עידו סופר: המנגנון הזה יגובש בימים הקרובים.

עידו סופר: נשמח להציג אותו בוועדה.

עידו סופר: אני מסכים איתך, זו עלות שעבור העסקים האלה צריך לחסוך אותה.

קרן ברק: דיברתי על מע"מ.

משה גפני: הוא לא הכתובת.

משה גפני: על הצורך במענק נוסף לעצמאים לא נדבר, כי כשתבוא התכנית הכלכלית נראה אם יש בה פתרון.

משה גפני: אני מבקש לקבל החלטה לגבי העסקים שלא שבו לפעילות, כמו האולמות, כמו התיירות.

משה גפני: אני לא יודע להגדיר ענף, לא ענף, אבל אני כן יודע על אבא שבא הביתה ואין לו לחם לתת לילדים בגלל שאין לו פרנסה.

משה גפני: העסקים שלא שבו לפעילות הם העסקים שאין להם יכולת, גם על פי ההוראות שהם קיבלו, גם על פי ההנחיות, לשוב.

משה גפני: כשהם ישובו, בעזרת השם נדבר אז.

משה גפני: העסקים האלה יקבלו מענק נפרד שלא קשור לעצמאים הרגילים.

משה גפני: הם יצטרכו לקבל את זה באופן מסודר.

משה גפני: ועדת הכספים מבקשת שהם לא ישלמו מע"מ.

משה גפני: הם ידווחו, הם יגידו את הדברים.

משה גפני: אישרנו להם לא לשלם מע"מ על הפעימה שהם מקבלים.

משה גפני: חייבת להיות התייחסות שונה לאותם עסקים שלא שבים לפעילות ואנחנו יודעים שגם לא ישובו.

קרן ברק: בשנה הקרובה הם לא ישובו.

משה גפני: לפחות בשלב הנראה לעין.

משה גפני: אנחנו כולנו מתפללים שהכל יחזור לקדמותו ואנשים יחזרו לפעילות.

משה גפני: אנחנו מבקשים שהעסקים שלא שבים לפעילות לא ישלמו מע"מ.

קרן ברק: שכולם לא ישלמו מע"מ.

מיכל שיר סגמן: זה דחיית מע"מ ל-12 חודשים.

משה גפני: מי זה "כולם"?

קרן ברק: כל העסקים.

משה גפני: גדול עלי.

קרן ברק: לא ל-12 חודשים.

משה גפני: אנחנו מדברים על כאלה שלא שבים לפעילות.

מירי סביון: מקובל עלינו הפטור ממע"מ לפעימות.

משה גפני: אין אפשרות שהחברה בישראל תתייחס לאלה שלא חוזרים לעבודה אותו דבר כמו כל האחרים.

קרן ברק: ביקשתי דחייה בתשלומי המע"מ כמו שעשינו בתחילת הקורונה.

מירי סביון: אם אתם מתכוונים לפטור ממע"מ בכספי המענקים, זה נושא שהוא מקובל.

קרן ברק: אנחנו מבקשים דחיית תשלומי המע"מ לכל העצמאיים בחודש-חודשיים.

מירי סביון: היו כמה דחיות שנתנו בגין הדיווחים של מרץ-אפריל.

מירי סביון: ממילא חבות המע"מ של עסקים שנפגעו קשה מהקורונה ירדה.

מירי סביון: לאלה שלא פעלו בחודשים האחרונים אין בכלל חבות במע"מ.

מירי סביון: זה לא נכון לתת דחייה גורפת כשהקופה הציבורית כל כך צריכה את כספי המיסים של אותם גופים שכן חייבים במע"מ ויכולים לשלם.

מירי סביון: מאוד חשוב שהכספים האלה יגיעו לקופה הציבורית, כדי שנוכל לעשות את כל מה שאנחנו עושים.

מירי סביון: מעבר להארכות הכלליות שנתנו בתקופה שהמשק היה מאוד צריך אותן, נתנו לאותם עסקים שהיו צריכים הסדרים יותר נדיבים, דחיות תשלומים או פריסות תשלומים.

מירי סביון: בצורה הזאת שמרנו על איזון, כי מצד אחד כספים הגיעו לקופה הציבורית מהעסקים שיכלו לשלם, ומצד שני המקרים שלא יכלו לשלם קיבלו את ההתאמות הנדרשות - פריסות, הקלות, דחיות.

מירי סביון: המשרדים שלנו נותנים מענה מאוד טוב לעסקים.

קרן ברק: את רואה לנגד עינייך את אותו עצמאי בודד שבקושי חי כי לאנשים אחרים אין את הכסף לבוא אליו?

קרן ברק: את לא עושה להם טובה, את עושה לכולנו טובה.

משה גפני: מבקשת חברת הכנסת קרן ברק, ואנחנו מצטרפים לבקשתה, לבדוק את העניין הזה.

קרן ברק: תדחו את זה בעוד חודש.

עידן רול: משרד האוצר הכריז כבר לפני שבועיים שהוא מקצה שלושה מיליארד שקלים לטובת השבה של מקדמות מע"מ בגין פברואר-מרץ.

עידן רול: בפועל אנשים פונים ולא יכולים לקבל בחזרה את מע"מ.

עידן רול: השלושה מיליארד האלה "צבועים" לצורך העניין הזה.

עידן רול: אף אחד במשרד האוצר לא משיב למה זה לא מטופל, ומה היא הפרוצדורה לקבל אותם.

עידן רול: אני אשמח מאוד שוועדת הכספים תוכל להורות להשיב את המע"מ של פברואר-מרץ.

משה גפני: תודה רבה.